《对酒用李白韵》
明代·陈瑚

搏虎张空拳，挟山超大海。固云一世雄，意气宁长在。

岂无好江山，披图现光彩。我欲吊遗墟，古今几变改。

何以洗我愁，斗酒藏相待。一日不衔杯，典衣沽酒来。

我醉客归休，陶然万虑开。欲解尘世网，惟有倾樽罍。

天地如一朝，安知岁月催。汉武慕神仙，空筑柏梁台。

神仙不可期，骨朽成尘埃。愿言营糟丘，吾其将老哉。

作者简介：陈瑚（1613—1675）明末清初学者，与同里陆世仪、江士韶、盛敬齐名，被人合称为“太仓四先生”。字言夏，号确庵、无闷道人、七十二潭渔父，尝居江苏太仓小北门外。崇祯十六年（1643）举人。其父邃于经学，家教有法。陈瑚少时与陆世仪等交，论学相辩驳，贯通五经，务为实学。又善横槊、舞剑、弯弓、注矢，其击刺妙天下。清圣祖康熙十四年卒，年六十二岁。其墓葬在直塘镇北二十九都使字圩。卒后门人私谥其为“安道先生”。在光绪年间，邑人曾出资在太仓南门大街西首，建立四先生祠，春秋致祭，以示敬仰。《清史》有传。